L'HMS Glowworm va ser un destructor classe G britànic construït per a la Royal Navy a la dècada dels 30. Durant la Guerra Civil Espanyola, entre els anys 1936 i 1937, va estar en aigües espanyoles reforçant el bloqueig armamentístic imposat per França i el Regne Unit a ambdós bàndols del conflicte. Poc després de l'esclat de la Segona Guerra Mundial va ser transferit de la Flota Mediterrània a les Illes Britàniques com a buc escorta de les naus mercants locals. Al març de 1940 va ésser transferit un altre cop a la Home Fleet, a temps de participar en els primers estadis de la Campanya noruega, concretament a l'Operació Wilfred. El 8 d'abril de 1940 el "Glowworm" va trobar dos destructors alemanys transportant tropes a Noruega com a part de la Operació Weserübung. Els dos destructors es van retirar-se i van demanar l'ajut del creuer pesat "Admiral Hipper", que es trobava a la zona. El "Glowworm" va ser greument danyat per l"'Admiral Hipper", però encara va intentar torpedinar-lo, sense èxit. Al final, el "Glowworm" va envestir el vaixell alemany, acció que va provocar la destrucció de la proa del destructor i, posteriorment, el seu enfonsament.